
                                                             AVIZ

asupra propunerii legislative pentru completarea 
Legii Minelor nr.85/2003, cu modificările şi completările ulterioare
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru completarea Legii Minelor nr.85/2003, cu modificările şi completările ulterioare, trimisă cu adresa nr. Pl-x 36 din         15 februarie 2011, înregistrată sub nr. 21/22 din 16 februarie  2011. 
  Senatul, în calitate de primă Cameră sesizată, a respins iniţiativa legislativă în şedinţa din 9 februarie 2011.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  1 martie 2011.
     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa            nr. 1231 din 14 octombrie 2010 şi  punctul de vedere al Guvernului transmis cu adresa  nr. 2841 din 12 noiembrie 2010 prin care nu susţine adoptarea acestei iniţiative legislative.
    Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât textul propunerii legislative prin care nu se permite operatorilor economici cu capital majoritar privat de pe piaţa comună sau de pe piaţa internă să desfăşoare activităţi miniere de exploatare a metalelor şi pietrelor preţioase respective, intră în contradicţie nu numai cu dispoziţiile alin. (1) şi (2) ale art. 135 din Constituţia României, republicată, ci şi cu principiul liberei concurenţe şi al libertăţii de circulaţie a bunurilor şi a serviciilor pe care se bazează piaţa comună a Uniunii Europene.

Faţă de cele prezentate mai sus, membrii Comisiei pentru politică economică, reformă şi privatizare au hotărât, cu majoritate de voturi                             (1 vot împotrivă),  avizarea negativă a iniţiativei legislative.

În raport cu obiectul şi conţinutul său, propunerea legislativă face parte din categoria legilor ordinare.

